«ئۇيغۇر مىللىي مەۋجۇتلۇقى ۋە شەرقىي تۈركىستاننىڭ كېلەچىكى» مۇھاكىمە يىغىنى ئۇقتۇرۇشى (2-قىسىم)
ئاپتور: ئۇيغۇر تەتقىقات ئىنىستىتۇتى
مەنبە: uysi.org

2) ”ئۇيغۇر مىللىي مەۋجۇتلۇقى ۋە شەرقىي تۈركىستاننىڭ كېلەچىكى مۇھاكىمە يىغىنى“ دا ئوتتۇرا ئاسىيادىن كېلىدىغان تەتقىقاتچىلار سىرتىدا باشقا بارلىق دوكلات بەرگۈچىلەر ئايروپىلان بېلىتىنى ئۆزى كۆتۈرىدۇ. ئۇيغۇر ئاكادېمىيىسى ۋە ئۇيغۇر تەتقىقات ئىنستىتۇتى مۇناسىۋەتلىك ئورگانلار بىلەن ئالاقە قىلىپ، قاتناشقۇچىلارنىڭ ياتاق ۋە تاماق راسخوتلىرىنى ئۆز ئۈستىگە ئېلىش ئۈچۈن تىرىشىدۇ. ئىقتىسادى قىيىنچىلىقى بار تەتقىقاتچىلار ئۈچۈن ئايروپىلان بېلىتىنىمۇ ھەل قىلىشقا كۈچەيدۇ.
3) مۇناسىۋەتلىك ئورگانلارغا يىغىن ھەققىدە لايىھە سۇنۇپ، ياردەم قولغا كەلتۈرۈشىمىز ئۈچۈن، يىغىندا مۇھاكىمە قىلىنىدىغان ئاساسلىق تېمىلار ھەققىدە دوكلات بەرگۈچى 8 ئۇيغۇر تەتقىقاتچى ۋە باشقا يىغىننىڭ مۇھاكىمە ۋە مۇنازىرە قىسمىغا قاتناشقۇچى 27 ئۇيغۇر تەتقىقاتچى ۋە مۇتەخەسسىسلەرنىڭ 5-ئاينىڭ 31-كۈنىگىچە يىغىندا ئاساسلىق مۇزاكىرە قىلىدىغان تېمىلارنى چۆرىدىگەن ئاساستا دوكلات تېمىسى ۋە قىسقىچە مەزمۇنى (abstract) نى ئۇيغۇر ئاكادېمىيىسى ۋە ئۇيغۇر تەتقىقات ئىنستىتۇتى رەسمىي ئېلخەت ئادرېسى uyghuracademy@gmail.com ۋە info@uysi.org غا بىرلا ۋاقىتتا ئەۋەتىپ بېرىشى تەلەپ قىلىنىدۇ.
4) دوكلات ئۈچۈن ئىلتىماسى قوبۇل بولغان تەتقىقاتچىلار سۇنماقچى بولغان دوكلاتىنى ئىلمىي ماقالە قىلىپ ئۇيغۇرچە ئەرەب يېزىقىدا ياكى ئۆلچەملىك ئۇيغۇر لاتىن يېزىقىدا يېزىپ، ئاكادېمىيە ۋە ئۇيغۇر تەتقىقات ئىنستىتۇتىغا ئېلخەت ئارقىلىق 7-ئاينىڭ 28-كۈنىدىن بۇرۇن تاپشۇرۇشى شەرت قىلىنىدۇ.
5) بۇ قېتىملىق مۇھاكىمە يىغىنىغا ئەڭ كۆپ بولغاندا 35 ئۇيغۇر تەتقىقاتچى ۋە مۇتەخەسسىس تەكلىپ بىلەن قاتنىشىدىغان بولۇپ، بەلگىلەنگەن مۇددەت ئىچىدە ئىلتىماس قىلغانلارنىڭ سۇنغان تېمىلىرى ئىچىدىن تاللىنىدۇ. شۇ سەۋەبتىن، دوكلات سۇنماقچى بولغانلارنىڭ بەلگىلەنگەن مۆھلەتكە ئەستايىدىل مۇئامىلە قىلىپ، 5-ئاينىڭ 31 -كۈنىگىچە ئىلتىماس قىلىشلىرىنى ئۈمىد قىلىمىز.
6) بەزى ئالاھىدە ئەھۋالنى ھېسابقا ئالمىغاندا، دوكلات بەرگۈچىلەرنىڭ ئۇيغۇر تىلىدا سۆزلىشى شەرت بولۇپ، دوكلاتنىمۇ چوقۇم ئۇيغۇر كونا يېزىقى ياكى ئۆلچەملىك ئۇيغۇر كومپيۇتېر لاتىن يېزىقى بىلەن تەييارلىشى تەلەپ قىلىنىدۇ.
7) ھەر بىر كىشىنىڭ دوكلات بېرىش ۋاقتى 25 مىنۇت ۋە ئۆزئارا مۇھاكىمە قىلىش ۋاقتى 5 مىنۇت شەكلىدە بەلگىلەنگەن بولۇپ، جەمئىي 30 مىنۇت ۋاقىت بېرىلىدۇ. 8 نەپەر دوكلات بەرگۈچى تەتقىقاتچى ۋە مۇتەخەسسىس بولىدۇ. يىغىننىڭ پىلانلانغان كۈنتەرتىپ بويىچە ئېلىپ بېرىلىشى ئۈچۈن، قاتناشقۇچىلارنىڭ دوكلات سۇنۇش ۋاقتىغا ئاڭلىق رىئايە قىلىشى تەلەپ قىلىنىدۇ ۋە قەتئىي ئىجرا قىلىنىدۇ.
8) بۇ قېتىملىق يىغىننى بۇرۇنقى يىغىنلاردىنمۇ سۈپەتلىك بىر شەكىلدە ئۆتكۈزۈش پىلانلىنىۋاتىدۇ. شۇڭا ھەر قانداق بىر شەخسنىڭ uyghuracademy@gmail.com ۋە info@uysi.org ئارقىلىق قىممەتلىك تەكلىپ ۋە تەنقىدى پىكىرلىرىنى بېرىشلىرىنى ئۈمىد قىلىمىز.
ھازىرقىدەك پاجىئەلىك ۋەزىيىتىمىزدە، ئۇيغۇرلار دۇچ كەلگەن خىرىسلار، مىللىي مەۋجۇدىيەت ۋە شەرقىي تۈركىستاننىڭ كېلەچىكى ھەققىدە مۇھاكىمە قىلىش ۋە كۈرەش يوللىرىنى ئىزدەش تېپىپ، ئورتاق ئەقىل بىلەن ھەرىكەت قىلىش نۆۋەتتە تولىمۇ زۆرۈر بىر مەسىلە بولماقتا.
بۇ يىغىننىڭ غەلىبىلىك ئېچىلىشى ۋە كېيىنكى باسقۇچلارنىڭ ئوڭۇشلۇق ئەمەلىيلىشىشى ئۈچۈن، مۇھاجىرەتتە ۋەتەن – مىللەت تەقدىرى ئۈستىدە ئىزدىنىۋاتقان خەلقئارا مۇناسىۋەت، قانۇن، جەمئىيەتشۇناسلىق، تارىخ، تۈركولوگىيە، پىسخولوگىيە، پەلسەپە، سىياسەت بىلىمى، مەدەنىيەت تەتقىقاتى، ئاخبارات، دىنى تەتقىقات ۋە مائارىپشۇناسلىق ساھەلىرىدە تەتقىقات بىلەن شۇغۇللىنىۋاتقان ئۇيغۇر تەتقىقاتچىلارنىڭ يېقىندىن ئاۋاز قوشۇپ، ئاكتىپلىق بىلەن بۇ يىغىنغا تىزىملىتىشىنى ۋە ئىشتىراك قىلىشىنى چىن كۆڭلىمىزدىن ئۈمىد قىلىمىز.
ئەڭ ئاخىردا، بارلىق ئۇيغۇر قېرىنداشلارنىڭ تېنىگە سالامەتلىك، ئىشلىرىغا ئاسانلىق ۋە خىزمەتلىرىگە مۇۋەپپەقىيەتلەر تىلەپ:
– ئۇيغۇر ئاكادېمىيىسى ۋە ئۇيغۇر تەتقىقات ئىنستىتۇتى
2019-يىلى  15-ماي